Klag teen Uniondale-boere veranderUniondale se landdroshof en polisiestasie. (Foto: Morne van Rooyen) Die twee boere van Uniondale wat vroeër vandeesweek in hegtenis geneem is nadat hulle glo hul vuurwapens gedurende ŉ betoging op die dorp afgevuur het, staan nou tereg op aanklagte van die afvuur van ŉ vuurwapen in ŉ munisipale gebied. Die aanvanklike aanklagte van poging tot moord teen Nicklaas Gerber (48) en Marthinus Loock (49) is Donderdag in die George-landdroshof laat vaar. Eric Ntabazalila, provinsiale woordvoerder van die Nasionale Vervolgingsgesag (NVG), het dié inligting aan Maroela Media bevestig. Gerber en Loock het na bewering Maandag gedurende ŉ betoging op die dorp hul vuurwapens in twee onderskeie voorvalle afgevuur waarna daar twee aanklagte van poging tot moord teen hulle deur die loop van die dag by die plaaslike polisiestasie aanhangig gemaak is. Kapt. Malcolm Pojie, woordvoerder van die polisie, het vroeër gesê drie betogers is glo in een van die skietvoorvalle raakgeskiet. Pojie het egter Vrydag aan Maroela Media gesê dat die betogers geringe beserings in die voorval opgedoen het en nie in die hospitaal opgeneem is nie. Hy wou egter nie meer inligting oor die aard van die betogers se beserings bekend maak nie en het gesê die polisie wag vir mediese verslae. Boere van die Uniondale-distrik meen dat Gerber en Loock in noodweer opgetree het toe hulle hul vuurwapens gedurende die betoging afgevuur het. Fanie Kemp, ŉ boer van die distrik, het by navraag aan Maroela Media gesê “anargie” het Maandag in die dorp geheers. Maroela Media het vroeër berig die N9-snelweg asook die R339 was die betrokke dag gesluit weens onder meer buitebande wat op dié paaie gebrand is. Alle munisipale kantore asook die biblioteek was in ŉ stadium gesluit en voertuie, waaronder ŉ munisipale bakkie, is gedurende die betoging aan die brand gesteek. Betogers buite Uniondale. (Foto: Twitter) Volgens Kemp was boere en inwoners wat buite die dorp woon egter onbewus van die situasie in die dorp en het aanvanklik nie geweet dat die paaie vroegoggend al versper is nie. Kemp verwys na die beskuldigdes as onderskeidelik Boer Een en Boer Twee wanneer hy sy weergawe van gebeure aan Maroela Media verduidelik. “Boer Een het Maandagoggend op pad dorp toe onbewustelik in die betoging vasgery. Sy voertuig is deur betogers beskadig en hy het toe vir Boer Twee gebel en gevra om te kom help.” Kemp is ook ingelig en hy het ŉ noodboodskap op ŉ WhatsApp-groep gestuur om plattelandse inwoners van die versperde paaie in die dorp in te lig. Daar was in dié stadium geen manier om in die dorp in te kom weens die betoging nie, verduidelik Kemp. “Almal wat met kinders op pad skool toe was, het omgedraai.” Hy vertel dat Boer Twee aangesê is om te gaan ondersoek instel. Hy, sy vrou, en die egpaar se seun het op hul beurt ook toe self vanuit ŉ ander rigting in die betoging vasgery. Hiér is Boer Twee glo met ŉ saag aangeval en sy hand is beseer soos hy dié wapen wou afweer. Hy is glo ook deur betogers met ŉ klip in die gesig gegooi en ŉ brandende houtstomp is op sy voertuig gegooi. “Die bloed het by sy gesig afgeloop en sy hand het gebloei,” vertel Kemp. “Dit is tóé dat waarskuwingskote in die lug met ŉ haelgeweer in die teenoorgestelde rigting van die betogers geskiet is.” Volgens Kemp is dit steeds nie in dié stadium duidelik hoe die drie betogers in dié voorval beseer is nie. Hy sê egter ook dat die betogers ligte beserings opgedoen het en nie in die hospitaal opgeneem is nie. Boer Twee is wel in die hospitaal behandel voordat hy ontslaan is. “Die indruk word gewek dat albei boere doelbewus op betogers geskiet het. Dit is nie die geval nie. Hulle het waarskuwingskote afgevuur,” hou Kemp vol. Uniondale (Foto: Facebook) Volgens Kemp is die boeregemeenskap veral ongelukkig daaroor dat die polisie nie inwoners buite die dorp dadelik van die betoging ingelig het nie en was hulle onbewus daarvan dat paaie na die dorp versper is. “Vir ongeveer twee uur was die gemeenskap buite die dorp aan hulself oorgelaat omdat daar nie dadelik ŉ polisiewaarskuwing uitgereik is nie. Dit is hoekom Boer Een hom in die eerste plek midde-in die moeilikheid bevind het.” Kemp sê die gemeenskap se boere gaan georganiseerde landbou nader om die twee beskuldigdes in die saak by te staan. “Dit is kommerwekkend hoe die hele ding afgespeel het. Boer Een en Twee het in noodweer opgetree. Mense moet die vrees waarmee boere leef, besef.” Pojie is genader om kommentaar te lewer oor bewerings dat die gemeenskap te laat van die betoging in kennis gestel is. Maroela Media wag op terugvoer.